## La Generalitat convoca 490.000 euros en ajudes per a fer l’informe d’avaluació de l’edifici

*** L’informe d’avaluació de l’edifici és un document clau que avalua l’estat de conservació de l’edifici, les seues condicions d’accessibilitat i el seu comportament energètic, aportant una anàlisi objectiva per a la presa de decisions comunitàries
* La convocatòria de l’any 2024 va registrar un total de 1.927 sol·licituds, la qual cosa reflectix l’interés de les comunitats de veïns per disposar d’informació tècnica fiable dels seus immobles**

La Vicepresidència Primera i Conselleria de Servicis Socials, Igualtat i Vivenda ha convocat les ajudes per a subvencionar la realització de l’informe d’avaluació de l’edifici (IEEV.CV), amb una dotació inicial de 490.000 euros i la possibilitat d’incrementar el crèdit fins a cinc milions d’euros.

La convocatòria es pot consultar en el *Diari Oficial de la Generalitat Valenciana* (DOGV) i forma part de l’estratègia que impulsa la Generalitat per a consolidar el diagnòstic del parc residencial i facilitar actuacions de rehabilitació integrals.

La convocatòria dona continuïtat a la de 2024, que va registrar 1.927 sol·licituds, reflectint una alta demanda ciutadana i el creixent interés de les comunitats per disposar d’informació tècnica fiable sobre els seus immobles per a dur a terme obres.

L’objectiu de les ajudes és impulsar el diagnòstic tècnic del parc construït de vivendes, requisit indispensable per a planificar intervencions de rehabilitació i accedir a altres programes d’ajudes en matèria d’accessibilitat, conservació i eficiència energètica.

La Generalitat recorda que el IEEV.CV és un document clau que avalua l’estat de conservació de l’edifici, les seues condicions d’accessibilitat i el seu comportament energètic, aportant una anàlisi objectiva per a la presa de decisions comunitàries.

Es podran beneficiar d’estes ajudes les comunitats de persones propietàries i persones propietàries úniques d’edificis d’ús predominantment residencial que hagen presentat i registrat l’IEEV.CV en el registre autonòmic amb data posterior a l’1 de maig de 2024.  
La convocatòria subvenciona fins al 100 % de l’import protegit quan l’informe incloga l’annex de protecció contra incendis. En el cas de no incloure’l, l’ajuda serà del 80 % de l’import protegit, calculat en funció del nombre de vivendes i metres quadrats de locals.

Amb este incentiu es pretén no solament fomentar l’elaboració dels informes, sinó també millorar la seguretat dels edificis, atés que l’annex de protecció contra incendis es convertix en una ferramenta essencial per a detectar riscos i planificar mesures preventives.

El termini de presentació de sol·licituds finalitza el 16 de novembre de 2025 inclusivament, o fins que s’esgote el crèdit disponible.

Fecha: 04/10/2025